[{"text_idx": "#000000", "text": "Llwybr hygyrch sydd yn arwain at droed un o raeadrau mwyaf trawiadol Eryri."}, {"text_idx": "#000001", "text": "Rhaeadr Fawr yw un o raeadrau mwyaf dramatig Eryri. Wedi\u2019i lleoli ar odre gogleddol y Carneddau, mae\u2019r rhaeadr yn rhan o ddisgynfa olaf yr Afon Goch i\u2019r Fenai."}, {"text_idx": "#000002", "text": "Mae\u2019r afon yn plymio\u2019n ddramatig o uchder o 120 troedfedd, gan ddisgyn i bwll creigiog bas cyn parhau i gyfeiriad pentref Abergwyngregyn."}, {"text_idx": "#000003", "text": "Rhyfeddod y Rhaeadr Fawr yw\u2019r ffaith y gall un o nodweddion mwyaf trawiadol y Parc Cenedlaethol fod mor hygyrch i lawer. Fel un o\u2019r teithiau cerdded byrraf sydd ar gael yn Eryri, mae\u2019r Rhaeadr Fawr yn opsiwn gwych i\u2019r rhai sydd ar ddechrau eu taith i ddarganfod beth sy\u2019n gwneud Eryri mor unigryw."}, {"text_idx": "#000005", "text": "Mae\u2019r llwybr yn cynnig nifer o lefydd picnic gydag ardaloedd agored eang sy\u2019n berffaith ar gyfer teuluoedd a\u0302 phlant ifanc."}, {"text_idx": "#000008", "text": "Cofiwch barcio mewn ardaloedd parcio dynodedig a pheidiwch byth a\u0302 pharcio mewn llefydd sydd yn rhwystro mynediad i gaeau neu ardaloedd preswyl."}, {"text_idx": "#000011", "text": "Noder: Mae dau faes parcio bychan ar ddechrau Llwybr Rhaeadr Fawr. Mae\u2019n rhaid gyrru drwy bentref Abergwyngregyn ar ffordd gul i\u2019w cyrraedd."}, {"text_idx": "#000012", "text": "Mae\u2019r meysydd parcio hyn yn llenwi\u2019n sydyn, yn enwedig ar benwythnosau ac yn ystod gwyliau ysgol, gan achosi tagfeydd ac oedi hir ar ddiwrnodau prysur."}, {"text_idx": "#000013", "text": "Cynghorir i ystyried defnyddio\u2019r maes parcio rhad ac am ddim cyn cyrraedd pentref Abergwyngregyn. Trowch oddi ar yr A55 ar Gyffordd 13 gydag arwydd Abergwyngregyn. Dilynwch yr arwyddion P i\u2019r maes parcio rhad ac am ddim sydd ar y chwith yn hytrach na dilyn y ffordd i fyny drwy\u2019r pentref."}, {"text_idx": "#000014", "text": "Mae\u2019n cymryd tua 30 munud i gerdded o\u2019r maes parcio hwn i gyrraedd man cychwyn Llwybr Rhaeadr Fawr (byddwch yn mynd heibio caffi Caffi Hen Felin ar y ffordd). Byddwch yn wyliadwrus o draffig gan fod y ffordd yn gul iawn mewn mannau.\u201d"}, {"text_idx": "#000015", "text": "Mae Awdurdod y Parc Cenedlaethol wedi categoreiddio\u2019r llwybr fel llwybr \u2018Mynediad i Bawb\u2019. Mae hyn yn golygu bod y llwybr yn addas ar gyfer pobl o bob gallu, gan gynnwys y rhai sydd a\u0302 chadeiriau olwyn a chadeiriau gwthio confensiynol. Mae\u2019r tir yn wastad yn bennaf heb unrhyw risiau na darnau serth."}, {"text_idx": "#000016", "text": "Mae llwybr mwy heriol i\u2019r rhaeadrau drwy\u2019r coetir. Nid yw\u2019r llwybr hwn yn addas ar gyfer cadeiriau olwyn neu gadeiriau gwthio confensiynol. Mae\u2019r llwybr hygyrch yn dilyn yr afon."}, {"text_idx": "#000017", "text": "Mae yna fwrdd picnic hygyrch yn y maes parcio uwch\nMae toiled cyhoeddus mwy yn y maes parcio uchaf\nMae dau opsiwn i ddechrau\u2019r llwybr\u2014un o\u2019r maes parcio uwch ac un arall o\u2019r maes parcio is. Cewch fynediad mwy hygyrch i\u2019r llwybr at y rhaeadr drwy\u2019r maes parcio is.\nMae\u2019r llwybr yn anwastad a serth ar brydiau, gyd rhai tyllau yn y llwybr\nGellir agor gatiau llydan gydag allwedd RADAR pan fyddant wedi cloi\nMae gatiau mochyn llydan ar hyd y llwybr\nGall y sawl sy\u2019n defnyddio cadair olwyna gaiff ei gwthio brofi mwy o anhawster na\u2019r sawl sy\u2019n defnyddio cadair olwyn drydan"}, {"text_idx": "#000020", "text": "Mae Rhaeadr Fawr ar odre gogleddol y Carneddau. Y Carneddau yw un o fynyddoedd mwyaf cyfareddol Eryri. Dyma\u2019r ardal fwyaf o dir yn y Parc Cenedlaethol sydd heb ymyrryd a fo, ac mae\u2019n gorchuddio dros 220 metr sgwa\u0302r/km. Mae gan y gadwyn hon o fynyddoedd gyfoeth o rinweddau arbennig o\u2019i merlod gwyllt sy\u2019n crwydro\u2019n rhydd i\u2019w holion archeolegol Rhufeinig hynod ddiddorol."}, {"text_idx": "#000021", "text": "Wrth i chi deithio at ddechrau\u2019r llwybr, byddwch yn croesi pont a elwir Y Bontnewydd. Er ei henw, mae\u2019r bont hon yn dyddio\u2019n o\u0302l i 1822 \u2013 mae mapiau Arolwg Ordnans o\u2019r cyfnod hwn yn nodi ei bodolaeth. Defnyddiwyd y bont gan borthmyn flynyddoedd lawer yn o\u0302l. Porthmyn oedd yn gyfrifol am yrru gwartheg a defaid o gefn gwlad Cymru i farchnadoedd Lloegr. Eu gwaith oedd gyrru buchesi o anifeiliaid dros gannoedd o filltiroedd o dirwedd Eryri. Mae tystiolaeth o lwybrau\u2019r porthmyn wedi eu gwasgaru ar draws y Parc Cenedlaethol."}, {"text_idx": "#000022", "text": "Wrth droed y rhaeadr fe ddowch ar draws pont. Mae\u2019r bont hon yn rhan o Lwybr Arfordir Cymru. Mae\u2019r llwybr hwn yn llwybr di-dor 870 milltir sydd yn mynd ar hyd arfordir Cymru gyfan. Cymru yw\u2019r unig wlad yn y byd sydd a\u0302 llwybr o\u2019r fath."}]